DA Den Europæiske Unions Tidende C 30/15

Høringskonsulentens endelige rapport (1) i Sag COMP/38.636 — Rambus

2010/C 30/08

Udkastet til beslutning giver anledning til følgende bemærkninger:

1. Sagens baggrund

Udkastet til beslutning ifølge artikel 9 i forordning (EF) nr. 1/2003 vedrører visse former for praksis, som anvendes af det amerikanske selskab Rambus, der designer, udvikler og licenserer teknologi til bredbåndstilslutning i form af chip til computere, forbrugerelektronik og kommunikationsprodukter. Påstandene vedrører især opkrævning af potentielt ulovlige royalties for anvendelse af visse patenter for DRAM-chip (»Dynamic Random Access Memory«) som følge af en påstået forsætlig misledende adfærd i forbindelse med fastsættelsen af standarder, idet selskabet skulle have hemmeligholdt patenter og patentansøgninger, som det senere blev påstået, at den vedtagne standard overtrådte. Kommissionen kom til den foreløbige konklusion, at disse former for praksis kunne udgøre misbrug af en dominerende stilling ifølge artikel 82 i EF-traktaten.

2. Den foreløbige vurdering og den efterfølgende procedure

Sagen skyldes en fælles klage indgivet af selskaberne Infineon (Tyskland) og Hynix (Sydkorea) den 18. december 2002 i medfør af artikel 3 i Rådets forordning nr. 17. Infineon trak sin klage tilbage den 5. april 2005 som følge af en privat ordning med Rambus.

Rambus modtog et ikke-fortroligt resumé af klagen den 28. juli 2003 og fremsendte bemærkninger dertil den 8. oktober 2003.

Kommissionen vedtog den 27. juli 2007 en klagepunktsmeddelelse, som er den foreløbige vurdering ifølge artikel 9, stk. 1, i forordning (EF) nr. 1/2003, som Rambus modtog den 30. juli 2007. Rambus fik aktindsigt den 10. august 2007.

Efter udtrykkelig anmodning fik Rambus forlænget fristen til at besvare klagepunktsmeddelelsen til den 31. oktober 2007. Rambus besvarede klagepunktsmeddelelsen i tide.

Flere selskaber anmodede om tilladelse til at deltage i proceduren som berørte tredjeparter. Som svar på disse anmodninger gav høringskonsulenten tilladelse til IBM, Hewlett Packard og Micron Technology, Inc. den 5. september 2007, Cray Inc. den 17. september 2007, Samsung Electronics Corp. og BT Group PLC den 17. oktober 2007 og 25. oktober 2007. Alle parter anmodede om og modtog et ikke-fortroligt resumé af klagepunktsmeddelelsen. Cray Inc., Hewlett Packard, IBM og Hynix indgav skriftlige kommentarer til dette resumé i løbet af oktober 2007.

På Rambus’ anmodning blev der afholdt en mundtlig høring den 4. og 5. december 2007 med deltagelse af fem berørte tredjeparter (Cray Inc., Hynix, IBM, Micron Technology Inc. og Samsung Electronics Corp.) og en repræsentant for Federal Trade Commission som observatør.

Den 23. februar 2009 underrettede Kommissionen ved en sagsfremstillingsmeddelelse Rambus om, i) hvordan Kommissionen kunne bruge visse dokumenter, som allerede var i Rambus! besiddelse, ii) om yderligere indsamlet materiale, og om hvordan dette kunne bruges af Kommissionen i en eventuel beslutning efter artikel 82. Det materiale, der nævnes i sagsfremstillingsmeddelelsen, blev fremsendt til Rambus på en cd-rom. Rambus sendte sine bemærkninger til sagsfremstillingsmeddelelsen den 30. marts 2009.

3. Afgivelse af tilsagn og markedstest

Den 8. juni 2009 afgav Rambus tilsagn til Kommissionen som svar på punkterne i klagepunktsmeddelelsen, selv om selskabet erklærede, at det var uenigt med Kommissionens foreløbige resultater.

Den 12. juni 2009 offentliggjorde Kommissionen i medfør af artikel 27, stk. 4, i forordning (EF) nr. 1/2003 en meddelelse i Den Europæiske Unions Tidende med en sammenfatning af sagen og tilsagnene og en opfordring til interesserede tredjeparter til inden for en måned at fremsætte bemærkninger til meddelelsen. Den 23. juli 2009 informerede Kommissionen Rambus om de bemærkninger, der var kommet fra berørte tredjeparter efter offentliggørelsen af meddelelsen. Den 14. august 2009 sendte Rambus et ændret forslag til tilsagn.

4. Aktindsigt og markedstest

Rambus fik i første omgang aktindsigt efter udstedelsen af klagepunktsmeddelelsen. Efter udarbejdelsen af sagsfremstillingsmeddelelsen fik Rambus adgang til oplysningerne deri. Efter markedstesten modtog Rambus ligeledes ikke-fortrolige resuméer af de bemærkninger, der var indkommet som svar på markedstesten.

Ved brev af 2. marts 2009 klagede Rambus over ikke at have fået fuld aktindsigt efter udarbejdelsen af sagsfremstillingsmeddelelsen og over ikke at have modtaget en fuldstændig liste over sagens akter. Endvidere fremførte Rambus andre proceduremæssige klager, herunder bl.a. den påståede fejlagtige benævnelse af visse tredjeparters bemærkninger som »spontane bemærkninger« og udelukkelsen af visse diskulperende beviser. Efter høring af den relevante tjenestegren i Generaldirektoratet for Konkurrence konkluderede jeg, at Rambus havde modtaget alle betydelige dokumenter, bortset fra et dokument, som utilsigtet var blevet udelukket fra sagen, og som efterfølgende blev fremsendt til Rambus den 11. marts 2009 sammen med en fuldstændig liste over sagens akter efter sagsfremstillingsmeddelelsen. Rambus’ øvrige indvendinger blev betragtet som uden substans og blev derfor afvist.

Den 31. august 2009 fremsendte Rambus en erklæring til Kommissionen, hvori selskabet anerkendte at have fået tilstrækkelig adgang til de oplysninger, det betragtede som nødvendige for at kunne afgive tilsagn og imødegå Kommissionens bekymringer.

5. Konklusion

Jeg konkluderer, at parternes ret til at blive hørt er blevet tilgodeset i denne sag.

Bruxelles, den 29. september 2009 Karen WILLIAMS

(1) Udarbejdet i henhold til artikel 15 og 16 i Kommissionens afgørelse 2001/462/EF, EKSF af 23.5.2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21.